Author: Институт перевода Библии
Date: 2022-09-30T19:45:22.706327+00:00

КъэбарышӀур: Апостол Петрэ апэрэ тхылъэу ытхыгъэр

КъэбарышӀур: Апостол Петрэ апэрэ тхылъэу ытхыгъэр

1. Апостол Петрэ апэрэ тхылъэу ытхыгъэр

Апостол Петрэ апэрэ тхылъэу ытхыгъэр

Апостол Петрэ апэрэ тхылъэу ытхыгъэр

1. 1

2. 2

3. 3

4. 4

5. 5

АПЭРЭШЪХЬ

АПОСТОЛ ПЕТРЭ АПЭРЭ ТХЫЛЪЭУ ЫТХЫГЪЭР

ШӀуфэс

1^1Сэ сы Петр, Исус Христос сыриапостол. Шъо Тхьэм ицӀыф лъапӀэхэу зэбгырыкӀыгъэхэу хэкухэу Понт, Галатие, Каппадокие, Асие, Битиние ащыпсэухэрэм мы тхылъыр къышъуфэсэтхы+. 2Тхьэу Ты лъапӀэм ыпэкӀэ зэриухэсыгъэм тетэу, ибынхэм ащыщ шъухъунэу шъукъыхихыгъ, ежь ы Псэ ЛъапӀи шъугухэр егъэкъэбзэ зэпыт, Исус Христос нахьыбэрэ шъуедэӀуным паий, ащ ылъэу къащым щыкӀэкӀыгъэмкӀэ къабзэ шъухъуным паий. Тхьэм ынэшӀу инэу къышъущерэфэ зэпыт, гупсэфышхуи къышъуерэт зэпыт+.

МыкӀодыжьын гугъапӀ

3Тхьэу, ти Зиусхьан Исус Христос я Тэ щытхъушхор ий! Исус лӀагъэхэм къызэрахигъэтэджыкӀыжьыгъэмкӀэ Тхьэм игукӀэгъушхокӀэ икӀэрыкӀэу тыкъалъфыжьыгъэу тигъэхъугъ. Аущтэу мыкӀодыжьын гугъапӀэ тиӀэ хъугъэ,+
4ӀахьышӀоу Тхьэм ицӀыфхэм афигъэхьазырыгъэри къытлъыӀэсыщт. А мыкӀодыжьын ӀахьышӀоу щыкӀагъэ зимыӀэу, зэрэщытэу къанэрэр Тхьэм уашъом къыщышъуфеухъумэ+. 5ШӀошъхъуныгъэ зэрэшъуиӀэм пае, Тхьэм илъэкӀыкӀэ шъукъеухъумэ, шъумыкӀодэу шъукъызэригъэнэжьыгъэр дунаим иаужырэ мафэхэм нафэу къэхъуным пае+. 6Арышъ, зы тӀэкӀурэ къин зэфэшъхьаф зэрэшъущэчырэм пае, джы шъугу къеон фаеми, шъугушӀу+. 7А къинхэр зыфэшъущэчыхэрэр шъуишӀошъхъуныгъэ загъэунэфыхэкӀэ, ащ ишъыпкъагъэ нафэ хъуныр ары. Дышъэм ишъыпкъагъэ машӀомкӀэ агъэунэфыми, а дышъэр кӀодыжьыщт. ШъуишӀошъхъуныгъэ а дышъэм нахьи нахь лъапӀ. Аущтэу Исус Христос къызыкӀожьыщт мафэм шъуишӀошъхъуныгъэ ишъыпкъагъэ пае, Тхьэм шъхьэкӀафи, щытхъуи, лъытэныгъи къышъуфишӀыщт+. 8Исус Христос шъумылъэгъугъэми, шӀу шъолъэгъу. Джы дэдэми шъумылъэгъуми, ежьыркӀэ шӀошъхъуныгъэ шъуиӀ, гущыӀэкӀэ къэпӀон умылъэкӀынэу, щытхъушхо зыхэлъ гушӀогъошхуи шъугухэм арылъ+. 9Сыда пӀомэ, аужыпкъэм шъуишӀошъхъуныгъэкӀэ шъумыкӀодэу Тхьэм шъукъызэригъэнэжьыщтым шъунэсы.

10Тхьэм ынэшӀу къызэрэшъущифэщтым икъэбар зыгъэӀугъэ пегъымбархэм цӀыфхэр мыкӀодхэу Тхьэм къызэригъэнэжьыщтхэм ехьылӀэгъэ къэбар пстэури ауплъэкӀущтыгъэх, ахэри агъэунэфыщтыгъэх+. 11Христос къинхэр ыщэчынхэшъ, ащ нэужым щытхъушхо иӀэ зэрэхъущтыр пегъымбархэм агухэм арылъ Христос ы Псэ ЛъапӀэ къызеӀом, уахътэу зигугъу ышӀыгъэри Христос къызэрэкӀожьыщт шӀыкӀэри пегъымбархэм зэрагъэшӀэнэу ыуж итыгъэх+. 12Пегъымбархэм Ӏофхэу зигугъу ашӀыщтыгъэхэр ежьхэм ялъэхъан къэмыхъузэ, шъо шъуилъэхъан къызэрэхъущтыр Тхьэм къагуригъэӀогъагъ. Тхьэм ежь ы Псэ ЛъапӀэу уашъом къафыригъэхыгъэм илъэкӀыкӀэ КъэбарышӀур къышъозгъэӀугъэхэм мы Ӏофхэм якъэбар къышъуаӀотагъ. МэлэӀичхэри мы Ӏофхэм ахэплъыхьанхэу фаех+.

Гу къабзэкӀэ шъузекӀу

13Арышъ, шъуицыякӀэхэр дэупкӀагъэхэу, шъугухэмкӀэ шъухьазырэу шъущыт. ЩэӀагъэ зижъугъаӀ. Исус Христос къызыкӀожьыщт мафэм Тхьэм ынэшӀу къызэрэшъущифэщтым шъуишъыпкъэу шъущыгугъэу шъупаплъ+. 14Шъыпкъэр зыфэдэр шъумышӀэу, шъуихъопсэ Ӏаехэм шъукъызэрэращэкӀыщтыгъэм фэдэу, джы сабый ӀорышӀэхэм афэдэу зыкъыряшъумыгъэщэкӀ+. 15Ау Тхьэу зибынхэм ащыщ шъухъунэу къышъоджагъэр зэрэлъапӀэм фэдэу, шъори шъугу лъапӀэу, шъугу къабзэу шъушӀэрэ пстэури шъушӀэ+. 16Сыда пӀомэ, Тхьэм къызэриӀорэр игущыӀэ тхыгъэхэм арыт[*]: «Сэ сызэрэлъапӀэм пае, шъори шъулъэпӀэн фае».

17ЦӀыфхэм ятеплъэ емыплъэу, цӀыф пстэури зизэфэдэу, хэти ышӀагъэм тетэу шъыпкъагъэкӀэ хьыкум тезышӀыхьэрэ Тхьэм шъузелъэӀукӀэ, «О, Ты лъапӀ», – ешъоӀо. Арышъ, шъухымэу мы дунаим щыжъугъакӀорэ уахътэр Тхьэм шӀолӀыкӀ фышъуиӀэу щыжъугъакӀу+. 18Сыда пӀомэ, зэрэшъушӀэрэм фэдэу, шъуятэжъхэм къакӀэныжьыгъэ псэукӀэу пкӀэ зимыӀэм шъухищыжьынэу Христос шъушъхьэ ыщэфыжьыгъ. Шъушъхьэ зэрищэфыжьыгъэр кӀодыжьын тыжьыныр е дышъэр арэп,+
19Ежь ылъэу уасэ зыфэпшӀын умылъэкӀыщтыр ары нахь. Ежьыр щыкӀагъэ зимыӀэу, бжьыгъэ зытемылъ шъынэм фэд. 20Дунаир къыгъэхъуным ыпэкӀэ, Тхьэм Христос къыхихыгъ, ау джы дунаим икӀэухым шӀугъэ къыжъудигъэхъунэу Христос къэлъэгъуагъ+. 21Христос ТхьэмкӀэ шӀошъхъуныгъэ шъуиӀэ ыгъэхъугъ. Тхьэр ары Христос лӀагъэхэм къахэзгъэтэджыкӀыжьыгъэр, щытхъушхори къезытыгъэр. Ащ пае ТхьэмкӀэ шӀошъхъуныгъэ шъуиӀэ хъугъэ, Тхьэми шъущэгугъы.

22Шъыпкъэм шъузэредэӀугъэм пае, шъугухэр къабзэ хъугъэх. Джаущтэу шъушыхэр пцӀы хэмылъэу шӀу шъулъэгъух. Арышъ, гу къабзэкӀэ шӀу шъузэрэлъэгъу зэпыт,+
23сыда пӀомэ, икӀэрыкӀэу шъукъалъфыжьыгъэшъ ары. ИкӀэрыкӀэу шъукъызэралъфыжьыгъэр кӀодыжьын чылапхъэп, мыкӀодыжьын чылапхъ нахь. А чылапхъэу щыӀэныгъэ къызхэкӀэу, Тхьэм игущыӀэу егъашӀэм зытетым тетэу къэнэжьыщтыр ары+. 24Сыда пӀомэ, Тхьэм игущыӀэ тхыгъэхэм зэрарытэу[*],

«ЦӀыф пстэури уцым фэд,
зэкӀэ ящытхъуи уцым икъэгъагъэ фэд.

Уцыр мэгъужьы, къэгъагъэри мэкӀодыжьы.

25Ау Тхьэм игущыӀэхэр мыкӀодыжьхэу егъашӀэм къэнэх».

А гущыӀэхэр ары Тхьэм иӀорышӀэхэм къышъуагъэӀугъэхэр+.

ЯТӀОНЭРЭШЪХЬ

Лъэпкъ лъапӀэр

2^1Арышъ, бзэджэгъэ пстэури, тхьагъэпцӀыгъэ пстэури, нэпитӀугъэри, шъугъони, цӀыфхэм ӀаекӀэ шъуатегущыӀэнри хэшъунэжьых+. 2КъалъфыгъакӀэ сабыйхэр янэ ибыдзыщэ зэрэкӀэхъопсыхэрэм фэдэу, шъори Тхьэм игущыӀэхэу щэ къабзэм фэдэхэм шъуакӀэхъопс, ахэмкӀэ ины шъухъоу, шъумыкӀодэу Тхьэм шъукъыгъэнэжьыным пае+. 3Сыда пӀомэ, Зиусхьаныр зэрэшӀур зэжъугъэшӀагъэ+.

4Зиусхьаным пэгъунэгъу шъухъу. Ары щыӀэныгъэ зиӀэ мыжъоу, цӀыфхэм зэрамыпэсэу чӀадзыжьыгъэр, ау Тхьэм ар къыхихыгъ, ежьыркӀэ ащ осэшхо иӀ. [*]+
5Шъори щыӀэныгъэ зиӀэ мыжъохэм шъуафэдэу, Тхьэм ы Псэ ЛъапӀэ зыдэщыӀэ унэшхом щыщ шъухъу. Джаущтэу дин пэщэ лъапӀэ шъухъущт, Исус Христос Ӏофэу ышӀагъэм пае, къурмэныпхъэхэу Тхьэм ыгу зэӀухэрэри гурэ псэрэкӀэ Тхьэм ешъухьылӀэшъущтых+. 6Сыда пӀомэ, Тхьэм къызэриӀуагъэр игущыӀэ тхыгъэхэм арыт[*]:

«ШъукъэдаӀу, сэ къыхэсхыгъэу,
мыжъо лъапсэу осэшхо зиӀэр

Цион къалэм щысэгъэтӀылъы.

А мыжъомкӀэ шӀошъхъуныгъэ
зиӀэр кӀэгъожьыщтэп»+.

7Шъо, шӀошъхъуныгъэ зиӀэхэмкӀэ, а мыжъом[*] осэшхо иӀ. Ау шӀошъхъуныгъэ зимыӀэхэмкӀэ

«Унэ зышӀыхэрэм чӀадзыжьыгъэ мыжъор
унэр зыӀыгъырэ лъэпсэ дэдэ хъугъэ»,+

8ащ нэмыкӀэуи,

«ЦӀыфхэр зыгъэлъэпаорэ мыжъоуи,
цӀыфхэр чӀыгум тезгъэфэрэ мыжъошхоуи[*]» хъугъэ.

Тхьэм игущыӀэхэм зэрямыдэӀухэрэм пае, мэлъэпаох, Тхьэм ахэмэ зэрафигъэнэфагъэм фэдэу+.

9Ау шъо Тхьэм къыхихыгъэ лӀакъоу, Тхьэу пачъыхьэм иӀорышӀэ дин пащэхэу, лъэпкъ лъапӀэу, Тхьэм ицӀыфхэу шъущыт. Аущтэу зыкӀэхъугъэр шӀункӀым шъукъыхэкӀыжьынышъ, нэфынэ гъэшӀэгъонышхом шъухэхьанэу къышъоджэгъэ Тхьэм иӀоф гъэшӀэгъонхэр жъугъэӀунхэр ары+. 10Пасэм Тхьэм шъурилъэпкъыгъэп, джы Тхьэм шъурилъэпкъ. Пасэм Тхьэм гукӀэгъу къышъуфишӀыщтыгъэп, джы гукӀэгъу къышъуфешӀы+.

Тхьэм иӀорышӀэхэм яфэшъуашэу шъузекӀу

11СилъапӀэхэр, шъо, хымэхэу мы дунаим хымэхэсхэу щыпсэухэрэм, хъопсэ Ӏаехэу шъупсэ къыпэуцухэрэм защышъудзыенэу сышъолъэӀу+. 12Тхьэр зымышӀэхэрэм апашъхьэ дахэу шъущызекӀу. Сыда пӀомэ, «Мы цӀыфхэр бзэджашӀэх» аӀозэ, ӀаекӀэ шъуигугъу ашӀыми, шъуишӀушӀагъэхэр алъэгъунхэшъ, Тхьэр ахэмэ зяплъыщт мафэм ахэми Тхьэм щытхъу фашӀыщт+.

13Зиусхьаным игъогу шъузэрэрыкӀорэм пае, тетыгъо зиӀэ цӀыф пстэуми шъуафэӀорышӀ: зэкӀэмкӀи, тетыгъо зиӀэ пачъыхьэр арыми, ащ шъуфэӀорышӀ,+
14бзэджашӀэхэм къин атезылъхьанэуи, шӀу зышӀэхэрэм ащытхъунхэуи пачъыхьэм къыгъэкӀогъэ Ӏэшъхьэтетхэр арыми, ахэмэ шъуафэӀорышӀ+. 15Сыда пӀомэ, шӀу зэрэтшӀэрэмкӀэ гулъытэ зимыӀэ цӀыфхэу зи зымышӀэхэрэм ажэ ядгъэубытыныр ары Тхьэр зыфаер. 16ШъхьафитыныгъэкӀэ шъузекӀу, ау бзэджэшӀэнымкӀэ шъхьафитыныгъэр ушъхьагъу шъумышӀы, ау Тхьэм иӀорышӀэхэм яфэшъуашэу шъузекӀу+. 17ЦӀыф пстэуми лъытэныгъэ афэшъушӀ, шъушыхэри шӀу шъулъэгъух, Тхьэми шъущыщын, пачъыхьэми лъытэныгъэ фэшъушӀ+.

Христос илъэужхэм шъуарыкӀу

18Шъо, унэӀутхэр, лъытэныгъэ пстэумкӀи шъуитхьэматэхэм шъуафэӀорышӀ, тхьэмэтэ шъабэу, шэнышӀом изакъоп, тхьэмэтэ пхъашэри ары+. 19Сыда пӀомэ, лажьэ имыӀэми, къин зырагъэщэчкӀэ, Тхьэм егупшысэу ыгукӀэ щэӀагъэ зиӀэр ары Тхьэм ыгу зэӀурэр+. 20Ау мыхъун шъушӀагъэу къызышъуаохэкӀэ, шъугухэмкӀэ щэӀагъэ зижъугъаӀэмэ, шъоркӀэ сыд фэдэ щытхъуа ащ хэлъыр? Ау шӀу шъушӀэ пэтми, къин зышъуагъэщэчкӀэ, шъугухэмкӀэ щэӀагъэ зижъугъэӀэныр ары Тхьэм ыгу зэӀурэр. 21Аущтэу шъузекӀонэу Тхьэр къышъоджагъ, сыда пӀомэ, Христоси шъощ пае къин ыщэчыгъ, илъэужхэм шъуарыкӀонэу шъушӀапхъэхэри шъуигъэлъэгъугъ+. 22«Ежь псэкӀод зи ышӀагъэп, узгъэпцӀэн гущыӀи ыжэ къыдэкӀыгъэп». [*]
23Къехъоныщтыгъэхэми, яхъоныжьыщтыгъэп. Къин езгъэщэчыщтыгъэ цӀыфхэми, «Сэ къин шъозгъэщэчыжьыщт» ариӀуагъэп, ау а Ӏофыр цӀыфхэм хьыкум зэфагъэкӀэ атезышӀыхьэрэ Тхьэм фигъэзагъ+. 24Къащым зытыраӀулӀэм, типсэкӀодхэр ттырихызэ, ахэмэ яфэшъошэ къиныр ежь ыпкъ тырилъхьагъ, псэкӀодым лъэкӀ къытфыримыӀэным ыкӀи шъыпкъэм тыфэпсэуным апае. Ежь иуӀагъэхэмкӀэ шъуигъэхъужьыгъ+. 25Сыда пӀомэ, шъо мэл гъощагъэхэм шъуафэдагъ, ау шъупсэхэм яухъумакӀоу, шъуимэлахъо дэжь джы шъукъэкӀожьыгъ+.

ЯЩЭНЭРЭШЪХЬ

ЛӀыхэмрэ шъузхэмрэ зэрэзэфыщытынхэ фаер

3^1Шъо, шъузхэм, шъосэӀо, шъуилӀыхэм шъуафэӀорышӀ. Ар шъушӀэмэ, ахэмэ ащыщхэр Тхьэм игущыӀэхэм ямыдэӀухэми, шъо, шъузхэм, зи шъумыӀоу, шъуизекӀуакӀэкӀэ шӀошъхъуныгъэ яӀэ хъущт,+
2гукъэбзагъэ шъуиӀэу Тхьэм шъушӀолӀыкӀэу шъузэрэпсэурэр залъэгъукӀэ. 3Дахэ шъузышӀырэр шъуитеплъэу щэрэмыт, шъхьац блэнри, дышъэкӀэ зыжъугъэдэхэнри, щыгъын дахэхэри арэу орэмыхъу, 4ау цӀыфхэм амылъэгъоу, шъугухэм арылъэу, гушъэбагъэмрэ гупсэфымрэ къарыкӀырэ дэхагъэу мыкӀодыжьыщтыр арэу орэхъу дахэ шъузышӀырэр. ТхьэмкӀэ ащ осэшхо иӀ+. 5Сыда пӀомэ, джары пасэм бзылъфыгъэ лъапӀэхэу Тхьэм щыгугъыщтыгъэхэм зызэрагъэдахэщтыгъэр, ялӀыхэми афэӀорышӀэщтыгъэх. 6Аущтэу Сарэ[*] тхьэматэкӀэ еджэу, Ибрахьимэ едэӀущтыгъ. ШӀу шъушӀэу, зыми шъущымыщынэмэ, шъори Сарэ шъурибын+.

7Шъо, лӀыхэм, шъосэӀо, гурыӀоныгъэкӀэ шъуишъузхэм шъуадэзекӀу. Сыда пӀомэ, ахэмэ акӀуачӀэ шъо шъукӀуачӀэ нахьи нахь макӀэшъ ары. Лъытэныгъи афэшъушӀ, сыда пӀомэ, шъо шъуигъусэу Тхьэм ынэшӀу щыфэныгъэкӀэ ахэми ӀахьышӀоу щыӀэныгъэ къаретышъ ары. Аущтэу шъушӀэмэ, шъуитхьэлъэӀухэм зи къапэуцужьыщтэп+.

ШӀу зэрашӀэрэм пае, ХристоскӀэ шӀошъхъуныгъэ зиӀэхэм къин ащэчы

8Аужыпкъэм шъо пстэуми зыгу-зыпсэу шъущыт. Зыр зым фэгумэкӀэу, шъузэкъошэу шъузэрэхъугъэм пае, шӀу шъузэрэлъэгъоу, гукӀэгъу шъуиӀэу, пэгагъэ шъугухэм арымылъэу шъузекӀу+. 9Бзэджагъэм бзэджагъэкӀэ шъупэмыгъокӀыжь, хъуанэрэми шъуемыхъоныжь. Ащ ычӀыпӀэкӀэ, «Тхьэм ынэшӀу къышъущерэф» яшъуӀу; сыда пӀомэ, ибынхэм ащыщ шъухъунэу Тхьэр къызфышъоджагъэр ынэшӀу къызэрэшъущифэрэр ӀахьышӀоу къышъулъыӀэсыныр ары+. 10Сыда пӀомэ,

«ЩыӀэныгъэр шӀу зылъэгъоу,
мэфэшӀухэр зылъэгъу зышӀоигъо цӀыфым,
бзэджэ Ӏоным ыбзэгу щерэухъум,
ыӀупэхэри тхьагъэпцӀыгъэм щерэухъумэх.

11Бзэджагъэм зыщерэдзыий, шӀу ерэшӀ.

Зэзэгъыныгъэм игъогу лъыхъоу ыуж ерэт.

12Сыда пӀомэ, Зиусхьаным ынаӀэ
шъыпкъагъэ зиӀэ цӀыфхэм атырегъэты.

ЫтхьакӀумэхэри ахэмэ ятхьэлъэӀухэм ядэӀух.

Ау бзэджашӀэхэм Зиусхьаным ыкӀыб афегъазэ,

(дунаим тыригъэкӀодыкӀынхэм пае)». [*]+

13Шъуишъыпкъэу шӀушӀэным ыуж шъуитмэ, хэт зиягъэ къышъозгъэкӀын зылъэкӀыщтыр? 14Ау шъыпкъагъэм пае къин шъущэчми, гъогу мафэ шъутеуцуагъ. Арышъ, цӀыфхэм зяшъумыгъэгъащт, зыми зешъумыгъэгъэгумэкӀ+. 15Зиусхьанэу Тхьэр шъугухэмкӀэ жъугъэлъапӀэ. ГугъапӀэу шъуиӀэмкӀэ хэт къышъоупчӀыми, гушъэбагъэ шъуиӀэу Тхьэм шъушӀолӀыкӀэу пэгъокӀ ешъутыжьынэу сыдигъуи хьазырэу шъущыт+. 16Мыхъун зи зыдэшъумышӀэжьэу шъугухэр къабзэу щыжъугъэтых, Христос зыгу илъхэм яфэшъуашэу шъуизекӀокӀэ дэгъу ехъоныхэрэр аӀуагъэхэмкӀэ укӀытэжьынхэм пае+. 17Тхьэр аущтэу фаемэ, шӀу зэрэшъушӀэрэм пае, къин шъущэчыныр нахьышӀу, бзэджэшӀэным пае къин шъущэчыным нахьи+. 18Сыда пӀомэ, Христос Тхьэм пэгъунэгъу тигъэхъуным пае, типсэкӀодхэм апае зэ къин ыщэчыгъ, джыри зэ ахэмэ къин афимыщэчыжьынэу. Ежь шъыпкъагъэ иӀэу, шъыпкъагъэ зимыӀэхэм апае къин ыщэчыгъ. ЦӀыфхэм загъалӀэм, лӀэн фэе цӀыфыгъ. Тхьэм ар лӀагъэхэм къызахегъэтэджыкӀыжьым, мылӀэн псагъ+. 19Ы Псэ илъэкӀыкӀэ чӀыпӀэ шӀункӀым[*] хэс псэхэм адэжь кӀуи, Тхьэм икъэбар[*] аригъэӀугъ+. 20Ахэр арыгъэх Нухьэ[*] къухьэр ышӀынэу зыпылъыгъэ мафэхэм Тхьэр щэӀэгъэшхокӀэ къапаплъэщтыгъэми, ежь емыдэӀугъэхэр[*]. Къухьэм исхэу нэбгырэ заулэ нахь нафэу къапӀомэ, нэбгырий[*] хъухэу, псым хэмыкӀуадэхэу къэнэжьыгъэх. 21Ащ фэдэу, зызэряжъугъэумэхъырэмкӀэ Исус Христос лӀагъэхэм къызэрахэтэджыкӀыжьыгъэм пае, шъумыкӀодэу Тхьэм джы шъукъегъэнэжьы. Зяжъугъэумэхъыныр зыфасӀорэр шъупкъыхэм шӀоир атешъуукъэбзыкӀыныр арэп, шъугухэмкӀэ мыхъун зи зыдэшъумышӀэжьэу, Тхьэм шъуфэшъыпкъэнэу гущыӀэ ешъутыныр ары нахь+. 22Исус Христос уашъом дэкӀоягъэу джы мэлэӀичхэри, тетыгъорэ лъэкӀрэ зиӀэхэри ежь фэӀорышӀэхэу Тхьэм иджабгъукӀэ гос+.

ЯПЛӀЭНЭРЭШЪХЬ

ШӀошъхъуныгъэ зимыӀэхэм афэдэу шъумызекӀу

4^1Арышъ, Христос ыпкъыкӀэ къин зэрищэчыгъэм пае, шъори ежь игупшысакӀэкӀэ лъэкӀ зижъугъэӀэн фае, сыда пӀомэ, хэтми ыпкъыкӀэ къин зыщэчыгъэм псэкӀодым иӀоф хэлъыжьэп+. 2Аущтэу мы дунаим тыщыпсэунэу къытфэнэжьырэ мафэхэм цӀыфхэр зыкӀэхъопсырэ Ӏофхэм атетэу тымызекӀожьэу, Тхьэр зэрэфаем тетэу тэзекӀо+. 3Тхьэр зымышӀэрэ цӀыфхэр зекӀонхэу зэрякӀасэм фэдэу, шъори пасэм шъузэрэзекӀощтыгъэр икъугъэба? Мыхъо-мышӀэ псэукӀэм зешъутызэ шъупсэущтыгъ, хъопсэ шӀойхэми шъукъыращэкӀыщтыгъ, утэшъоными, ешхэ-ешъоными шъушъхьарытӀупщэу шъуапылъыщтыгъ. Тхьэ нэпцӀ гъэлъэпӀэн емыкӀуми шъухэтыщтыгъ. 4Ахэмэ ямыхъо-мышӀэ псэукӀэу гъунэ зимыӀэм джы гъусэ шъузэрэфэмыхъурэм пае, агъэшӀагъо ыкӀи къышъохъоных+. 5Ау бэ темышӀэу псэухэми лӀагъэхэми хьыкум атезышӀыхьащтым джэуап ратын фае+. 6Сыда пӀомэ, Христос лӀагъэхэми[*] КъэбарышӀур зыкӀаригъэӀугъэр мыры: адрэ цӀыфхэм афэдэу ахэр лӀэнхэу Тхьэм хьыкум атыришӀыхьагъэ пэтми, ахэри псэунхэр ары, Тхьэр зэрэпсэурэм фэдэу.

7Ау Ӏоф пстэуми якӀэух къэблэгъагъ. Арышъ, Тхьэм шъуишъыпкъэу шъуелъэӀушъуным пае, гурыӀоныгъи щэӀэныгъи зижъугъаӀ+. 8ЗэкӀэмэ апэу шъугу етыгъэу шӀу шъузэрэлъэгъу, сыда пӀомэ, шӀулъэгъуныгъэм псэкӀодыбэ егъэгъу+. 9Шъумытхьаусыхэу шъузэрэгъэхьакӀ+. 10Тхьэм ынэшӀу щыфэныгъэкӀэ лъэкӀ зэфэшъхьафхэу шъуӀэ къырилъхьагъэхэм шӀоу шъуарылажьэу, лъэкӀэу Тхьэм хэти ыӀэ къырилъхьагъэмкӀэ ишӀуагъэ адрэхэм арерэгъэкӀыжь+. 11КъэгущыӀэрэм Тхьэм дэжь къикӀырэ гущыӀэхэр къерэӀожьых. ЦӀыфхэм зишӀуагъэ язгъэкӀырэм Тхьэм лъэкӀэу къыритырэмкӀэ ишӀуагъэ арерэгъэкӀ. Ар шъушӀэмэ, Исус Христос шъугухэм зэрарылъым пае, шъушӀэрэ пстэумкӀи цӀыфхэм Тхьэм щытхъу фяжъугъэшӀыщт. МыкӀодыжьын щытхъушхори лъэкӀышхори Тхьэм ий. Амин+.

Христос игъогу шъузэрэрыкӀорэм пае, къин шъущэчыщт

12СилъапӀэхэр, шъуишъыпкъагъэ зыгъэунэфырэ къинышхоу шъущэчырэр[*] шъумыгъэшӀагъо, къышъохъулӀэрэри гъэшӀэгъонэу къышъущэрэмыхъу+. 13Ау Христос къинхэу ыщэчыгъэхэмкӀэ Ӏахь зэрэшъуиӀэм пае шъугушӀу, сыда пӀомэ, Христос щытхъушхо иӀэу къызылъэгъощт мафэм гушӀогъошхо шъуиӀэщт+. 14Христос ыцӀэ зэрэжъугъэлъапӀэрэм пае, цӀыфхэр къышъохъонхэмэ, гъогу мафэ шъутеуцуагъ, сыда пӀомэ, Тхьэм ы Псэ ЛъапӀэу щытхъушхо зиӀэр шъуигъусэ+. 15Шъуащыщэу зыгорэм къин ыщэч хъумэ, зыкӀищэчырэр цӀыф укӀакӀоу, е тыгъуакӀоу, е бзэджашӀэу, е иӀоф зыхэмылъым пылъышъ арэу орэмыхъу. 16Ау Христос игъогу зэрэрыкӀорэм пае, зыгорэм къин ыщэчымэ, орэмыукӀытэ, ау Христос игъогу рыкӀохэрэм зэращыщым пае, Тхьэм щытхъу ферэшӀ+. 17Сыда пӀомэ, Тхьэм ежь иунагъо хьыкум тыришӀыхьанэу зиублэщт уахътэр къэсыгъ. ХьыкумшӀэныр тэркӀэ къеублэмэ, Тхьэм икъэбарышӀу емыдэӀухэрэм сыда къяхъулӀэщтыр+?

18«Шъыпкъагъэ зиӀэ цӀыфхэри ерагъэу мыкӀодхэу къэнэжьхэмэ, Тхьэм шӀолӀыкӀ фызимыӀэхэми псэкӀод зышӀэхэрэми сыда къяхъулӀэщтыр?» [*]+

19Арышъ, Тхьэр зыфаем тетэу къин зыщэчыхэрэм, Тхьэу ахэр къэзгъэхъугъэу узщыгугъыщтым ыӀэ зырарэлъхьи, шӀу арэшӀэ зэпыт+.

ЯТФЭНЭРЭШЪХЬ

Мэлахъом мэлхэм ынаӀэ зэратыригъэтырэм фэдэу, Тхьэм ицӀыфхэм шъунаӀэ атежъугъэт

5^1Чылыс зэӀукӀэм инахьыжъхэу къышъухэтхэм сышъолъэӀу. Сэри чылыс зэӀукӀэ горэм инахьыжъхэм сащыщ. Христос къинэу ыщэчыгъэхэм сыряшыхьат, Христос ищытхъушхоу къэлъэгъощтымкӀи Ӏахь сиӀэщт. СызэрэшъолъэӀурэр мыры:+
2Мэлахъом мэлхэм ынаӀэ зэратыригъэтырэм фэдэу, шъори Тхьэм ицӀыфхэу шъуадэжь щыӀэхэм мэлахъо шъуафэхъуи, шъунаӀэ атежъугъэт, егъэзыгъэ хэмылъэу, ау шъуигуапэу, Тхьэм ыгу зэӀурэм фэдэу. Мылъкум шъукӀэмыхъопсэу, шъугу етыгъэу ахэмэ шъуафэлажь+. 3Ау шъуӀэ илъ цӀыфхэм лӀыгъэкӀэ тетыгъо афышъуиӀэу шъуадэмызекӀу, ау шапхъэ шъуафэхъуным пае, шӀу шъушӀэ+. 4ЕтӀанэ Христосэу апэрэ мэлахъор къызылъэгъожькӀэ, текӀоныгъэм итанджэу щытхъушхо зиӀэу мыкӀодыжьыщтыр къышъуитыщт+.

5Шъо, ныбжьыкӀэхэри, нахьыжъхэм шъуафэӀорышӀ. Пэгагъэ шъугухэм арымылъэу шъузэфыщыт, сыда пӀомэ,

«Тхьэр пэгагъэ зыгу илъ цӀыфым пэуцу,
ау пэгагъэ зыгу имылъым ынэшӀу къыщефэ».[*]+

6Арышъ, лъэкӀ зиӀэ Тхьэм ыпашъхьэ зыщыжъугъэцӀыкӀу, ежь ыгъэнэфэгъэ уахътэр къызыскӀэ, шъукъыӀэтыжьыным пае. 7ШъуигумэкӀ пстэури Тхьэм фэжъугъаз, сыда пӀомэ, ащ ынаӀэ къышъутырегъэтышъ ары+.

8ЩэӀагъэ зижъугъаӀ, шъумычъыеуи шъусакъ. Гъуахъорэ аслъаным фэдэу, шъуипыеу шэйтаным зыгорэ зэхицунтхъэным лъыхъузэ къекӀухьэ+. 9ШӀошъхъуныгъэм игъогу шъукъызэкӀэмыкӀожьэу шъутетэу, шэйтаным шъупэуцужь, сыда пӀомэ, шъушыхэм, дунаим тыдэ щыӀэхэми, ащ фэдэ къинхэр зэращэчыхэрэр шъошӀэ+.

10ЗэкӀэ шӀугъэрэ гукӀэгъурэ зиӀэ Тхьэм ищытхъушхоу мыкӀодыжьыщтымкӀэ Ӏахь шъуиӀэнэу къышъоджагъ, Христос Исус шъугухэм зэрарылъым пае. Зы тӀэкӀурэ къин зышъущэчырэ ужым, ежь Тхьэм шъукъызэтыригъэуцожьынышъ, шъугухэр ыгъэпытэнхэшъ, шӀошъхъуныгъэм игъогу шъукъызэкӀэмыкӀожьэу, пытэу шъутыригъэтыщт+. 11МыкӀодыжьын лъэкӀышхор Тхьэм ий. Амин+.

Аужырэ шӀуфэс гущыӀэхэр

12Сшы шъыпкъэу слъытэрэ Силуан[*] иӀэпыӀэгъукӀэ тӀэкӀу къышъуфэсэтхы. КъызыкӀэстхырэр шъушӀошъ згъэхъунэуи, къыжъугурызгъэӀонэуи, Тхьэм ишӀугъэрэ игукӀэгъурэ яхьылӀагъэу стхыгъэр зэрэшъыпкъэм шыхьат сыфэхъунэуи ары. Гъогу шъыпкъэм шъутемыкӀэу, Тхьэм ынэшӀущыфэн зыхэшъумыгъэн+.

13Тхьэм шъукъызэрэхихыгъэм фэдэу, Бабилэн[*] щыӀэ чылыс зэӀукӀэу Тхьэм къыхихыгъэм шӀуфэс къышъуехыжьы. Скъо Марки[*] шӀуфэс къышъуехыжьы+. 14ШӀулъэгъукӀэ ӀаплӀ зэшъущэкӀызэ, шӀуфэс зэшъухыжь. Шъо зэкӀэ Христос зыгу илъхэм гупсэф Тхьэм къышъуерэт. Амин+.

* 1:16 Тхьэм игущыӀэ тхыгъэхэм арыт – еплъ Пегъымбар Мусэ ящэнэрэ тхылъэу ытхыгъэм 19:2.

* 1:24 Тхьэм игущыӀэ тхыгъэхэм зэрарытэу – еплъ Пегъымбар Ешайа тхылъэу ытхыгъэм 40:6-8.

* 2:4 Е Зиусхьан Исус пэгъунэгъу шъухъу. Ар унэ зышӀыхэрэм зэрамыпэсыгъэ мыжъом фэд. Ау Тхьэу щыӀэныгъэ зиӀэ унэшхо зышӀырэм осэшхо иӀэу елъытэшъ, ар къыхихыгъ.

* 2:6 Тхьэм игущыӀэ тхыгъэхэм арыт – еплъ Пегъымбар Ешайа тхылъэу ытхыгъэм 28:16.

* 2:7 мыжъор – Христосыр ары. Яплъ Орэд ЛъапӀэхэм 117:22.

* 2:8 Еплъ Пегъымбар Ешайа тхылъэу ытхыгъэм 8:14.

* 2:22 Еплъ Пегъымбар Ешайа тхылъэу ытхыгъэм 53:9.

* 3:6 Сарэ – еплъ Пегъымбар Мусэ апэрэ тхылъэу ытхыгъэм (УблапӀэм) 18:12.

* 3:10-12 Яплъ Орэд ЛъапӀэхэм 33:13-17.

* 3:19 чӀыпӀэ шӀункӀыр – лӀагъэхэм ядунай ары.

* 3:19 Тхьэм икъэбар – е къэбарэу ТхьэмкӀэ шӀошъхъуныгъэ зиӀэхэр мыкӀодхэу къызэрэнэжьыщтхэр ары, е къэбарэу Тхьэм цӀыфхэм ябзэджагъэ зэраригъэпщыныжьыщтыр ары.

* 3:20 Нухьэ – еплъ Пегъымбар Мусэ апэрэ тхылъэу ытхыгъэм (УблапӀэм) 6:1-7:24.

* 3:20 ежь емыдэӀугъэхэр – пегъымбар Нухь изэман щыпсэурэ цӀыфхэу Тхьэм емыдэӀухэу, Нухьэ къухьэр зешӀым, ар зэришӀырэр зымыдагъэхэр ары.

* 3:20 нэбгырий – пегъымбар Нухьэрэ ащ ишъхьэгъусэрэ, Нухьэ ыкъохэмрэ ахэмэ яшъхьэгъусэхэмрэ ары.

* 4:6 лӀагъэхэми – еплъ 1 Петрэ 3:19.

* 4:12 шъуишъыпкъагъэ зыгъэунэфырэ къинышхоу шъущэчырэр – Христос игъогу шъузэрэрыкӀорэм пае къинэу шъущэчырэр ары.

* 4:18 Еплъ ГущыӀэжъхэу пачъыхьэ Сэлмэн ытхыгъэхэм (Притчи) 11:31.

* 5:5 Еплъ ГущыӀэжъхэу пачъыхьэ Сэлмэн ытхыгъэхэм (Притчи) 3:34.

* 5:12 Силуан – Паул дэлажьэу игъогогъухэм ащыщыгъэр Силэ арын фае. Еплъ Апостол. 15:22-18:5

* 5:13 Бабилэн – ащ къикӀын фаер Рим къэлэшхор ары. Еплъ Апокалипсис 18.

* 5:13 Марк – Иуанэу МарккӀи заджэхэрэр арын фае. Еплъ Кол. 4:10. Ащыгъум «скъоу» къызэриӀуагъэмкӀэ Петрэ къыригъэкӀыгъэр «сиӀэпыӀэгъу» ары.

+ 1:1 Маттэ 4:18-21, Иуан 1:40-42, Якъуб 1:1

+ 1:2 Евр. 12:24, Дан 3:31, 2 Пет. 1:2, Иудэ 1:2

+ 1:3 2 Кор. 1:3, Ефес 1:3, 1 Пет. 3:21, Иуан 3:3, Тит 3:5

+ 1:4 Маттэ 6:20, Маттэ 19:21, Кол. 1:5
+ 1:5 Ефес 2:8
+ 1:6 Маттэ 5:11-12, Якъуб 1:2-3

+ 1:7 Орэд ЛъапӀэхэр 65:10, 1 Кор. 3:13, Рим. 2:10

+ 1:8 Иуан 20:29
+ 1:10 2 Пет. 1:19
+ 1:11 Рим. 8:9, Лука 24:26
+ 1:12 Апостол. 2:2-4
+ 1:13 Марк 13:33-34, Ефес 6:18, 1 Фесс. 5:6

+ 1:14 Апостол. 17:30, Ефес 4:18-19, Рим. 12:2, Тит 3:3

+ 1:15 1 Иуан 3:3, 2 Пет. 3:11

+ 1:17 Хэбзэ тхыжьыгъэр 10:17, МысырикӀыжь 4:22, 2 Кор. 6:18

+ 1:18 МысырикӀыжь 12:3, Иуан 1:29, Апостол. 20:28, Евр. 9:14

+ 1:20 Евр. 1:2
+ 1:22 Иуан 13:34, Рим. 12:9, Евр. 13:1
+ 1:23 Иуан 1:13, Евр. 4:12
+ 1:25 Якъуб 1:10-11
+ 2:1 Ефес 4:31, Кол. 3:8
+ 2:2 Маттэ 18:3, 1 Кор. 3:2, Евр. 5:13
+ 2:3 Орэд ЛъапӀэхэр 33:9
+ 2:4 1 Кор. 10:4
+ 2:5 Ефес 2:20-22, МысырикӀыжь 19:6
+ 2:6 Рим. 9:33, Рим. 10:11

+ 2:7 Орэд ЛъапӀэхэр 117:22, Марк 12:11, Апостол. 4:11

+ 2:8 Рим. 9:33

+ 2:9 Хэбзэ тхыжьыгъэр 10:15, МысырикӀыжь 19:6, Хэбзэ тхыжьыгъэр 7:6, Ӏоф. 1:6, Ӏоф. 5:10, Орэд ЛъапӀэхэр 35:10, Иуан 1:9

+ 2:10 Рим. 9:25

+ 2:11 Якъуб 4:1, Рим. 7:23, Рим. 13:14, Гал. 5:24

+ 2:12 Маттэ 5:16, 2 Кор. 9:13, Гал. 1:24
+ 2:13 Рим. 13:1, Тит 3:1
+ 2:14 Рим. 13:3-4

+ 2:16 Иуан 8:32, Якъуб 1:25, Якъуб 2:12, Рим. 6:18, 1 Кор. 7:22, 2 Кор. 3:17, Гал. 5:1, Гал. 5:13, 1 Кор. 7:22

+ 2:17 Ушъый гъэсэпэтхыдэхэр 24:21, Рим. 13:7

+ 2:18 Ефес 6:5, Кол. 3:22, 1 Тим. 6:1, Тит 2:9

+ 2:19 1 Пет. 3:14, 1 Пет. 3:17, 1 Пет. 4:16
+ 2:21 Апостол. 14:22, Иуан 13:15
+ 2:23 Маттэ 5:39, Лука 23:46
+ 2:24 Рим. 6:2, Гал. 2:19, Гал. 5:24,
+ 2:25 Орэд ЛъапӀэхэр 118:176, Лука 15:6

+ 3:1 УблапӀэ 3:16, 1 Кор. 14:34, Ефес 5:22, Кол. 3:18, Тит 2:5

+ 3:4 1 Тим. 2:9
+ 3:6 УблапӀэ 18:12
+ 3:7 Ефес 5:25, Кол. 3:19
+ 3:8 Рим. 12:16

+ 3:9 1 Фесс. 5:15, Рим. 12:17, Маттэ 5:44, Рим. 12:14, 1 Кор. 4:12

+ 3:12 Орэд ЛъапӀэхэр 33:13-17

+ 3:14 Маттэ 5:10, 1 Пет. 2:19-20, 1 Пет. 4:14-16,

+ 3:15 Кол. 4:6
+ 3:16 1 Пет. 2:12, Лука 13:17
+ 3:17 1 Пет. 2:20
+ 3:18 1 Пет. 2:21, 1 Пет. 4:1, Евр. 9:26-28

+ 3:19 УблапӀэ 6:3-14, УблапӀэ 7:17, 2 Пет. 2:5

+ 3:21 Рим. 6:4, Марк 16:16, 1 Пет. 1:3

+ 3:22 Лука 24:51, Апостол. 1:9, Орэд ЛъапӀэхэр 109:1, Марк 16:19, Рим. 8:34, Рим. 8:38, 1 Кор. 15:24, Ефес 1:21

+ 4:1 1 Пет. 3:18, Рим. 6:2, Рим. 6:7, Гал. 5:24, Кол. 3:3

+ 4:2 Рим. 6:14, Рим. 14:7-8, 2 Кор. 5:15, Тит 2:12

+ 4:4 Ефес 4:17-19, 1 Пет. 2:12, 1 Пет. 3:16

+ 4:5 Иуан 5:22, Апостол. 10:42, 1 Пет. 4:5

+ 4:7 Якъуб 5:8, 1 Кор. 7:29, 1 Кор. 7:31, Марк 14:38

+ 4:8 Ушъый гъэсэпэтхыдэхэр 10:12, Якъуб 5:20
+ 4:9 Евр. 13:2
+ 4:10 Рим. 12:6-8, 1 Кор. 7:7, Лука 12:42-43

+ 4:11 Иуан 13:31, 1 Кор. 10:31, Иудэ 1:24-25, Ӏоф. 1:6, Ӏоф. 5:13

+ 4:12 1 Пет. 1:7
+ 4:13 Апостол. 5:41, Фил. 3:11
+ 4:14 Орэд ЛъапӀэхэр 88:51-52, Маттэ 5:11
+ 4:16 1 Пет. 2:19-20
+ 4:17 Рим. 2:9,
+ 4:18 Ушъый гъэсэпэтхыдэхэр 11:31
+ 4:19 Орэд ЛъапӀэхэр 30:6, Лука 23:46
+ 5:1 Лука 24:48, Рим. 8:17

+ 5:2 Иуан 21:16-17, Апостол. 20:28, 1 Тим. 3:8, Тит 1:7

+ 5:3 Маттэ 20:25-26, Фил. 3:17, 2 Фесс. 3:9, 1 Тим. 4:12, Тит 2:7

+ 5:4 Орэд ЛъапӀэхэр 22:1, Орэд ЛъапӀэхэр 79:2, ДжакӀо 12:12, Иуан 10:11, Евр. 13:20, 1 Кор. 9:25

+ 5:5 Ушъый гъэсэпэтхыдэхэр 3:34, Якъуб 4:6

+ 5:7 Орэд ЛъапӀэхэр 36:5, Маттэ 6:25, Фил. 4:6

+ 5:8 Марк 13:33-34, 1 Пет. 5:8, Ефес 6:18, 1 Фесс. 5:6, 2 Кор. 2:11, Ефес 6:11

+ 5:9 Якъуб 4:7, Апостол. 14:22, 1 Фесс. 3:3
+ 5:10 2 Тим. 2:10
+ 5:11 1 Пет. 4:11

+ 5:12 Апостол. 15:22, Апостол. 15:40, 1 Фесс. 1:1, 2 Фесс. 1:1

+ 5:13 Апостол. 12:12, Апостол. 13:5, Апостол. 15:37

+ 5:14 Рим. 16:16

+ https://ibt.org.ru/ebook?id=ADG

Table of Contents

- КъэбарышӀур: Апостол Петрэ апэрэ тхылъэу ытхыгъэр

- Апостол Петрэ апэрэ тхылъэу ытхыгъэр

- АПЭРЭШЪХЬ
- ЯТӀОНЭРЭШЪХЬ
- ЯЩЭНЭРЭШЪХЬ
- ЯПЛӀЭНЭРЭШЪХЬ
- ЯТФЭНЭРЭШЪХЬ